REPUBLIKA HRVATSKA

VUKOVARSKO-SRIJEMSKA ŽUPANIJA

OPĆINA TOMPOJEVCI

OPĆINSKO VIJEĆE

Tompojevci, 16. listopada 2017. godine

**Z A P I S N I K**

s 3. sjednice Općinskog vijeća Općine Tompojevci, održane u prostorijama Ureda Općine Tompojevci, A.G. Matoša 1, Tompojevci, dana 16. listopada 2017. godine s početkom u 8,30 sati.

**Sjednici su nazočni članovi Općinskog vijeća Općine Tompojevci**

1. Dubravko Martić - predsjednik
2. Tomislav Panenić
3. Amalija Lovrić
4. Dejan Ljikar
5. Damir Tkalec
6. Zdravko Galović
7. Zlatko Potočki
8. Danijel Račman
9. Jelena Kovačević
10. Tatjana Penavić

**Odsutni:**

1. Bernadica Sitaš, član Općinskog vijeća

2. Ivan Štefanac, član Općinskog vijeća

3. Marko Romić - predsjednik Savjeta mladih

**Osim članova Općinskog vijeća, sjednici su nazočni:**

1. Zdravko Zvonarić – Općinski načelnik
2. Kristina Kovačić - zamjenica Općinskog načelnika
3. Slavko Ždinjak – zamjenik općinskog načelnika iz reda pripadnika rusinske nacionalne manjine
4. Kata Cvitković – pročelnica JUO
5. Marija Filipović, računovodstveni referent

Predsjednik Općinskog vijeća pozdravlja nazočne, utvrđuje kvorum i predlaže dnevni red:

1. Usvajanje skraćenog zapisnika s prošle sjednice Općinskog vijeća.

2. Prijedlog Odluke o polugodišnjem izvještaju o izvršenju proračuna Općine Tompojevci za 2017.g.

3. Prijedlog Odluke o raspisivanju javnog natječaja za zakup poljoprivrednog zemljišta u vlasništvu

Općine Tompojevci.

4. Različito.

Predloženi dnevni red dat na glasovanje, te je isti jednoglasno prihvaćen.

**Točka 1.**

*Usvajanje zapisnika s prošle sjednice Općinskog vijeća*

**Zapisnik s prošle sjednice Općinskog vijeća usvojen jednoglasno.**

**Točka 2.**

*Prijedlog Odluke o polugodišnjem izvještaju o izvršenju proračuna Općine Tompojevci za 2017.g*

Predsjednik vijeća daje riječ Mariji Filipović.

*Marija Filipović* - polugodišnji izvještaj o izvršenju proračuna za 2017. godinu pojašnjen je na četrdesetpet stranica u skladu s Pravilnikom. Opći dio proračuna, prihodi i rashodi prikazani su tabelarno, a posebni dio proračuna također je prikazan u tabelama po organizacijskoj, ekonomskoj i programskoj klasifikaciji. Ukupni prihodi ostvareni su u iznosu od 1.387.893,96 kn kn, a rashodi u iznosu od 855.901,26 kn, te je ostvaren višak prihoda u iznosu od 531.992,70 kn. Prihodi se odnose na porezne prihode, tekuće i kapitalne pomoći, prihode od imovine, prihode od administrativnih pristojbi, prihode od prodaje nefinancijske imovine. Rashodi se odnose na rashode za zaposlene, financijske rashode, pomoći unutar opće države, naknade građanima, rashode za nabavu nefinancijske imovine i ostale rashode. Budući da je općina prenijela višak prihoda iz prethodnih godina u iznosu od 1.693.720,82 kn, te na polugodištu ostvarila višak prihoda u iznosu od 531.992,70 kn raspoloživ višak prihoda u sljedećem razdoblju iznosi 2.225.713,52 kuna. Općina se kreditno nije zaduživala.

Predsjednik otvara raspravu.

*Tomislav Panenić* - kad promatramo prihode od nesamostalnog rada, trebali bi pasti, ali kako je većina zaposlenih unutar najnižih plaća, to se nije znatno odrazilo. Ide izmjena Zakona o financiranju jedinica lokalne samouprave, te će općina iduću godinu dobiti iz fonda za izravnavanja 600.000,00 kuna više.

Nakon zaključene rasprave Općinsko vijeće je jednoglasno sa 10 glasova „ZA“ donijelo:

**Odluku o polugodišnjem izvještaju o izvršenju proračuna Općine Tompojevci za 2017.g**

**Točka 3.**

*Prijedlog Odluke o raspisivanju javnog natječaja za zakup poljoprivrednog zemljišta*

*u vlasništvu Općine Tompojevci.*

Predsjednik vijeća daje riječ Kati Cvitković.

*Kata Cvitković* - predmet javnog natječaja je zemljište u vlasništvu Općine Tompojevci. Neke česticu su do sada već bile u zakupu na 5 godina ( kč. br. 1289 i 1816, k.o. Čakovci), koji ističe ove godine. Preostale čestice su naslijeđena imovina( ošasna imovina) i dio zemljišta oko vatrogasnog doma u Bokšiću i oko groblja u ostalim naseljima. Poljoprivredno zemljište se daje u zakup na 5 godina, početna cijena je 20 lipa po m2. Načelnik raspisuje natječaj, koji će se objaviti na oglasnim pločama i web stranici Općine. Rok za dostavu ponuda je 8 dana, a odluku o odabiru najpovoljnije ponude donijet će Općinsko vijeće.

Predsjednik otvara raspravu.

*Damir Tkalec* - znam da općina mora upravljati općinskim resursima, mi smo imali u MO Bokšić zemlje i to koristili, ali sada tražim da se osigura 5 metara drva za dom Bokšić. Znam da se rit u Berku radi, zanima me koliko se za to naplati i gdje se potrošilo.

*Općinski načelnik* - ovo je općinska imovina i moramo je dati u zakup, a ona u ritu je državna imovina. Poziva Tatjanu, predsjednicu MO da kaže više o tome. A što se tiče drva naravno da će općina osigurati.

*Tatjana Penavić* - ta zemlja se naplaćuje 5 lipa po m2, ubere se oko 3.700,00 kn, a utrošili smo na opremanje mrtvačnice ( klima, stolice i dr.).

*Tomislav Panenić* - ide novi Zakon o poljoprivrednom zemljištu. Popisat će se sve parcele i one koji su vodno dobro i taj popis će ići na natječaj. Mora se izraditi i Program raspolaganja polj. zemljištem. Postoji velika opasnost od tog natječaja, jer prvenstvo će imati stočari pa je moguće da nam se jave i oni s područja drugih općina i na taj način naši ljudi ostanu bez zemlje.

Nakon zaključene rasprave Općinsko vijeće je jednoglasno sa 10 glasova „ZA“ donijelo:

**Odluku o raspisivanju javnog natječaja za zakup poljoprivrednog zemljišta**

**u vlasništvu Općine Tompojevci.**

**Točka 4.**

**Različito**

Predsjednik OV - u materijalima ste dobili popis osoba koji su platili i koji su dužni za zakup polj. zemlj. u vlasništvu RH kako je prošle sjednice traženo, te pismo namjere od Veruške Bataković iz Mikluševaca.

*Damir Tkalec* - nije toliko bitno dal je neko platio do 30.06. ili poslije toga. Čuo sam da ima onih koji nisu plaćali godinama. Postoji li mogućnost da se oni jave na natječaj i dobiju zemlju.

*Općinski načelnik* - na natječaj se mogu javiti samo oni koji nemaju duga. A što se tiče dužnika općina obavještava općinsko državno odvjetništvu koje dalje vodi postupak.

*Tatjana Penavić* - da li se prihod od poljoprivrednog zemljišta ulaže u poljoprivredu, odnosno na održavanje putova, cesta i sl. Iznosi probleme putova u Berku ( prave se putovi preko njiva).

*Općinski načelnik* - uređivali smo surduke putem javnih radova, kad god imamo priliku odradimo. Trebaju se napraviti prioriteti i sad kad se rade ceste mogu se nasipati depresije po putovima.

*Tatjana Penavić* - kritična točka je iza groblja ( sotinački put).

*Tomislav Panenić* - kad se uređivalo smetlište saniran je i put, ali ako to nije dovoljno treba se ponovo nasipati.

*Općinski načelnik* - ako treba možda je bolje iskopati kanal i usmjeriti vodu prema ritu. U Tompojevcima, Mikluševcima i Čakovcima stanje je zadovoljavajuće, ali iskreno rečeno Berački atar baš ne poznaje, pa treba vidjeti kakve su potrebe za narednu godinu.

*Zdravko Galović* - govorio je o mjerama zaštite okoliša ( sustav navodnjavanja, potencirati razgovor s Đurokovićem) i ruralnog razvoja i projektima koje bi eventualno mogli prijaviti (ceste). Poziva saborskog zastupnika Tomislava Pnenića da nam bude na raspolaganju i pomoći. Zainteresirati se za obilaznicu Vukovar, projekt kanalizacije, izgradnja još 2 preostala spomen obilježja, obaviti razgovor sa ŽUC-om oko dovršetka županijske ceste.

*Općinski načelnik* - radi se Strategija županije i upoznao je župana i s našim ritovima i s projektom navodnjavanja i Agrokorom. Radimo ceste, vidljivo je da se prijavljujemo na natječaje. Bili smo na razgovoru u ŽUC, obavili razgovor u vodovodu grada Vukovara u vezi rekonstrukcije vodovodne mreže u Mikluševcima i Čakovcima. Što se tiče kanalizacije znamo kako su tu potrebna velika sredstva. Otvoren je natječaj za rekonstrukciju staza (100.000,00 kn ćemo dobiti od ministarstva regionalnog razvoja). Počeo s natjecanjem i treći nogometni klub NK Rusin iz Mikluševaca i tu smo uložili sredstva.

*Tomislav Panenić* - mjera 4 je za poljoprivredne proizvođače, mjera 7.2.2. izašao novi pravilnik, natječaj nije objavljen. Razgovarao s Đurokovićem oko lokanog vodovoda, oni idu na aglomeraciju, objedinjavanje vodovoda i kanalizacije, nemaju sredstva za manja središta. Nema isplativosti koja bi se pokazala za kanalizaciju, to bi nas jako puno koštalo. ŽUC može trošiti decentralizirana sredstva koja su jako skromna. Nakon izmjene Zakona o financiranju jedinica lokalne i regionalne samouprave, županija će ostvariti veća sredstva. Svaka općina je nešto nominirala prema ministarstvu. Svi su dobili neka sredstva, a ostalu financijsku konstrukciju moraju zatvoriti općine.

*Zdravko Galović* - zahvaljuje Tomislavu i načelniku na izlaganju, htio je pokazati novim vijećnicima kako se i na koji način radi.

*Općinski načelnik* - u par navrata se sastao i s Penavom, razgovarali su o cestama i složili se kako je to zajednički interes.

*Tatjana Penavić* - nogometno igralište u Berku vlasništvo je RH, pa jel se to može tražiti da prijeđe u naše vlasništvo. Treba se još tamo dograđivati prostora.

*Kata Cvitković* - općina je uputila zahtjev za darovanjem te katastarske čestice. Dostavili smo svu potrebnu dokumentaciju, prije dva mjeseca smo ponovo to pokrenuli i pisali ministarstvu. Imamo uporabnu dozvolu za svlačionicu.

*Tomislav Panenić* - ministarstvo je stava da bi svu imovinu u vlasništvu RH na području neke JLS prepustilo tim jedinicama.

*Općinski načelnik* - kroz Strategiju da tražimo povrat Jelaša, veterinarske stanice, a sa svećenikom pregovaramo i o prelasku u naše vlasništvo pravoslavnog groblja u Mikluševcima.

Zapisnik vodila Predsjednik Općinskog vijeća

Kata Cvitković Dubravko Martić